Imtella' Mejju 26, 2021 Rapport: Massimo Axisa Dilettanti u professjonisti sportivi rritornaw għat-taħriġ professjonali wara li kienu ilhom minn Marzu ma jistgħux jużaw il-gyms minħabba li ngħalqu b'avviż legali kawża tal-imxija tal-Covid. Minn jumejn ilu, il-gyms reġgħu nfetħu wara madwar xahar u nofs magħluqin, b'mijiet ta' dilettanti tat-taħriġ ikkonkorrew bi ħġarhom fil-post favorit tagħhom. Kru ta' TVM mar f'gym f'Ħal Qormi u nnota bosta dilettanti jitħarrġu. Qalu li kienu ilhom ġimgħat jistennew dan il-mument. Min qal li mmissja t-taħriġ fiżiku, waqt li oħrajn qalu li mawra lejn il-gym isservi ta' waqfa mir-rutina ta' kuljum. Qalu li minkejja li matul iż-żmien li fih il-gyms kienu magħluqin pruvaw jagħmlu xi ħaġa id-dar, xorta waħda ma ħassewhomx l-istess. Ara x'kellhom xi jgħidu: Il-personal trainer Raymond Cassar, qal li l-għeluq tal-gyms affettwatu doppju – li ma jistax jitħarreġ hu stess u l-fatt li xogħlu waqaf ħesrem. "Affettwati minn żewġ bnadi; finanzjarjament għax huwa fejn naħdem, u jien iffissat fuq it-taħriġ, allura kienet iebsa, mhux biss għalija imam għal kull min jitrenja," qal is-Sur Cassar. Is-sid tal-gym, Mark Chetcuti, qal li minkejja l-ftuħ, xorta waħda qiegħed b'seba' għajnejn sabiex jassigura li jimxi mal-miżuri tal-Covid. Qal li jħossu xxurtjat, minħabba li fi kliemu, il-gyms f'għadd ta' pajjiżi oħra għadhom magħluqin. "Ovvjament dan fl-interess tagħna li nżommu d-distanza, inżommu ċertu magni magħluqin, naraw it-temperaturi, u ma rridux li jinqala' xi ħaġa, fl-interess tagħna stess iġifieri. Biss nista' ngħid li ħdejn pajjiżi oħra aħna veru xxurtjati, għax ħafna pajjiżi il-gyms għadhom magħluqin," fisser is-Sur Chetcuti. Is-Sur Chetcuti qal li jittama li tgħaddi l-pandemija u qed iħares b'ottimiżmu lejn il-futur.